**לשחמטאים 2.11.64**

**[מקור: pdf 609, עמודים 144-148]**

לשחמטאים

2.11.64

רבותי,

ברכת הממשלה וברכתי לשחמטאים שבאו אלינו לייצג כחמישים ארצות ליד לוחות המשחק, למלוויהם ולאנשי הפדרציה הבין-לאומית לשחמט המסובים אתנו כאן.

ככל ספורט, מאחד בתוכו השחמט את ההתמודדות ואת האחווה גם יחד, בין אנשים ובין עמים. המשחק נערך כשכל הנתונים שווים וגלויים לעיני שני הצדדים ורק כשרונם ותבונתם של המשקחים יכריעו ביניהם. מן הראוי, אפוא, שבני אדם, אומות ומדינות יראו במשק ובכלליו מופת ליחסים הדדיים.

וודאי ידועה לכולכם תרומתו של העם היהודי להתפתחות השחמט לדורותיו, ואנו גאים עליה. אינני מאמין בתכונות לאומיות תורשתיות. את הסיבות לזיקה המיוחדת של היהודי למשחק השחמט יש לחפש, אפוא, בנתונים היסטוריים ותרבותיים.

קודם כל נראה לי, כי במשך דורות פיזור בגויים ראו היהודים בשחמט פורקן ליצר התמודדות הספורטיבית הטבוע בכל אחד מאתנו, בכל אדם ובכל עם, ליצר המשחק שאנו נושאים אתנו מילדותינו, באין אפשרות לפתח ענפי ספורט אחרים.

ההיסטוריה של העם היהודי בשנות פיזוריו לא היטיבה כידוע עם טיפוח הגוף ועיסוקיו.

הגורם השני נעוץ כנראה בזיקה המיוחדת של אורח המחשבה, שסופה בתחום התרבות היהודית לדורותיה, אל החשיבה השחמטית. נראה שטורי הגמרא ומשבצות לוח השחמט אינם רחוקים כל-כך זה מזה.

אנו גאים על אולימפיאדת השחמט המתכנסת כאן מפני זיקתנו המיוחדת למשחק זה. לא לחינם נושאים מועדוני השחמט שלנו, בגאווה לאומית, שמות הלקוחים מפסגות ההיסטוריה של המשחק: עימנואל לסקר, עקיבא רובינשטיין, רטי.

אנו גאים על אולימפיאדה זו גם מפני העובדה שזו לנו ההתכנסות הספורטיבית העולמית הראשונה במדינת ישראל. כבר היו בה מפגשים ספורטיביים אזוריים או דו-צדדיים. התחרות זאת היא המפגש העולמי הראשון.

אני מאחל לאורחינו היקרים את מיטב המשחק ליד הלוח. אני מזמין אותם לנצל את ביקורם אצלנו גם כדי לחרוג קצת משישים וארבע המשבצות השחורות והלבנות. הקדישו-נא קצת ממבטי עיניכם למשבצות הירוקות של חקלאותינו המתחדשת, למשבצות הלבנות של ערינו וכפרינו החדשים. ראו את ארצנו בבנייתה, את מפעלנו החברתי את מאמצינו לקבץ אחרים מפזורי עולם ולחשלם לעם זקוף קומה.

יכולתי לסיים כאן, אבל אני נוטל עלי עוד חובה נעימה אחת: לברך בתוכנו את עמיתי וידידי ראש-ממשלת איסלנד, מר בנדיקטסון.

איסלנד היא מופת של ארץ קטנה שלא נפל ליבה בהתמודדויות השחמט הבינלאומיות, ומשלחותיה הגיעו בהן להישגים מפוארים.

אני מקווה ומאחל, שתוספת העידוד שבנוכחות ראש-הממשלה כאן תאמץ את ידה של המשלחת האיסלנדית להמשיך במסורתה השחמטית המפוארת.